**răsărit de ocean**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dimineață îmi păreai mai senină

nu știam de unde să încep să te am

te jucai cu o rază de soare

de-a iubirea

te-ascundeai

după zâmbetul tău diafan

pe la amiază te-ai înfășurat în furtună

tocmai când aș fi vrut

picătură cu picătură să te beau

miroseai încă a sâmburi de piersici,

a iubire,

a nisipuri sărate,

a licori de pian

mai spre seară te dezbrăcai de cuvinte

mă împresurai cu tăcerea

trupului tău de mărgean

niște șoapte înroșeau obrajii tăi

și amurgul

iar un geamăt răsărea din ocean